GA Iris Oifigiúil an Aontais Eorpaigh C NaN/1

TUAIRIM UIMH. 5/2010

(de bhun Airteagal 336, CFAE)

maidir le togra le haghaidh rialacháin ó Pharlaimint na hEorpa agus ón gComhairle lena leasaítear Rialacháin Foirne Oifigigh na gComhphobal Eorpach agus Coinníollacha Fostaíochta Sheirbhísigh eile na gComhphobal sin

2010/C 291/01

TÁ CÚIRT INIÚCHÓIRÍ AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 336 de, lena bhforáiltear go ndéanfaidh Parlaimint na hEorpa agus an Chomhairle, ag gníomhú dóibh trí bhíthin rialachán i gcomhréir leis an ngnáthnós imeachta reachtach agus tar éis dul i gcomhairle leis na hinstitiúidí eile i dtrácht, Rialacháin Foirne Oifigigh an Aontais Eorpaigh agus Coinníollacha Fostaíochta Sheirbhísigh eile an Aontais a leagan síos,

Ag féachaint don togra (1) le haghaidh rialacháin ó Pharlaimint na hEorpa agus ón gComhairle lena leasaítear Rialacháin Foirne Oifigigh na gComhphobal Eorpach (‘na Rialacháin Foirne’ anseo feasta) agus Coinníollacha Fostaíochta Sheirbhísigh Eile an gComhphobal sin (“an CFSE” anseo feasta), go príomha a mhéad a bhaineann leis an tSeirbhís Eorpach Gníomhaíochta Seachtraí (“an SEGS” anseo feasta),

Ag féachaint don iarraidh ón gComhairle ar thuairim i leith an togra thuasluaite a fuarthas ag an gCúirt an 21 Meitheamh 2010,

TAR ÉIS AN TUAIRIM SEO A GHLACADH:

Struchtúr na Seirbhíse Eorpaí Gníomhaíochta Seachtraí

1. Is éard is aidhm leis an dréachtrialachán ó Pharlaimint na hEorpa agus ón gComhairle, a bhfuil tuairim ón gCúirt á iarraidh ina leith, ná na Rialacháin Foirne reatha agus an CFSE reatha a leasú, go príomha chun a gcuid rialacha a oiriúnú do nádúr sainiúil an SEGS (2) a bheidh de chúnamh ag Ardionadaí an Aontais Eorpaigh do Ghnóthaí Eachtracha agus don Bheartas Slándála agus a sainordú á chomhall aici de bhun Airteagal 27(3) den Chonradh ar an Aontas Eorpach. Forálann an Conradh go n-oibreoidh an SEGS i gcomhar le seirbhísí taidhleoireachta na mBallstát agus go gcomhdhéanfar í d'oifigigh ó na rannóga ábhartha d'Ardrúnaíocht na Comhairle agus den Choimisiún mar aon le foireann arna tabhairt ar iasacht ó sheirbhísí taidhleoireachta náisiúnta na mBallstát.

2. Socraíodh eagrúchán agus oibriú an SEGS le cinneadh ón gComhairle, arna ghlacadh an 26 Iúil 2010 (3) de bhun Airteagal 27(3) CAE.

3. De réir an togra le haghaidh rialacháin, caithfear leis an SEGS, chun críocha na Rialachán Foirne, mar a chaitear le hinstitiúid. Chomh maith leis sin, tá sé beartaithe gur oifigigh ó Ardrúnaíocht na Comhairle, oifigigh den Choimisiún agus pearsanra ar iasacht ó sheirbhísí taidhleoireachta na mBallstát amháin a bheidh ar fhoireann an SEGS i dtús báire. Tá sé beartaithe freisin gur mar ghníomhairí sealadacha a cheapfar an pearsanra a thiocfaidh ó sheirbhísí taidhleoireachta na mBallstát. Sa bhrollach den Chinneadh ón gComhairle, cuirtear de cheangal ar an Ardionadaí iarratais ó oifigigh de chuid institiúidí eile an AE a bhreithniú ón 1 Iúil 2013 ar aghaidh nuair a bheidh follúntas san SEGS á líonadh (4).

4. De réir an Chinnidh ón gComhairle, beidh an SEGS comhdhéanta de riarachán lárnach agus de Thoscaireachtaí an Aontais chuig tríú tíortha agus chuig eagraíochtaí idirnáisiúnta. Beidh gach ceann de Thoscaireachtaí an Aontais faoi chinnireacht Ceann Toscaireachta a mbeidh údarás aige nó aici ar fhoireann uile Thoscaireacht an Aontais, lena n-áirítear oifigigh den Choimisiún nach mbaineann leis an SEGS ach a bhíonn ag obair i dToscaireachtaí an Aontais.

Barúlacha ginearálta

5. Measann an Chúirt gur dúshlán mór a bheidh ann seirbhís aonchineálach, ag a mbeidh an esprit de corps cuí chun fónamh do leasanna an Aontais, a chruthú as na comhchodanna éagsúla den SEGS. Le go mbeidh rath ar an bhfoireann, ní foláir a leagan síos ar dtús báire go ndéileálfaí le daoine den fhoireann ó gach comhchuid den SEGS ar shlí chomhionann, go mbeadh na cearta céanna acu agus na hoibleagáidí céanna orthu, beag beann ar an bhfíoras ar oifigigh den AE iad nó ar fhoireann shealadach ó sheirbhísí taidhleoireachta na mBallstát iad.

6. Meabhraítear don Chúirt gur comhlacht de chineál sui generis a bheidh ag feidhmiú go huathrialach a bheidh sa SEGS, agus a thairbheoidh de roinn dá chuid féin sa bhuiséad, ach fós ag an am céanna gurb éard a bheidh i gcónaí san SEGS, ar leibhéal Toscaireachta an Aontais, ná an tseirbhís ábharthach a mbeidh de chúram air, in ainm an Choimisiúin, réimse leathan leithreasaí oibríochtúla a thiocfaidh ón roinn “Coimisiún” sa bhuiséad a chur chun feidhme.

7. Beidh an fhoireann i dToscaireachtaí an Aontais comhdhéanta d'fhoireann SEGS agus d'fhoireann ón gCoimisiún. Beidh údarás ag na Cinn Toscaireachta ar an bhfoireann go léir ina dToscaireacht, beag beann ar a stádas, agus ar ghníomhaíochtaí uile na toscaireachta. Beidh siad cuntasach chuig an Ardionadaí, beidh an Coimisiún freisin i dteideal treoracha a thabhairt do Thoscaireachtaí an Aontais, agus cuirfear na treoracha sin i ngníomh faoi fhreagracht fhoriomlán na gCeann Toscaireachta. Ciallaíonn sé seo go mbeidh Cinn na Toscaireachtaí ag tuairisciú chuig dhá údarás éagsúla, agus a d’fhéadfadh a bheith ina chionsiocair le coinbhleachtaí tosaíochta.

8. Mar a cuireadh i bhfios go láidir cheana féin i dTuairim Uimh. 4/2010 (5) ón gCúirt, measann an Chúirt go bhfuil sé sárthábhachtach cuntasacht, freagracht agus caighdeán bainistithe [airgeadais] ar leibhéal Thoscaireacht an Aontais a chaomhnú agus a fheabhsú.

9. Tugann an Chúirt dá haire go bhfuil trí chomhchuid sa togra: leasuithe ar na Rialacháin Foirne go príomha trí Theideal nua a thabhairt isteach ina bhfuil forálacha speisialta is infheidhme don SEGS (Airteagal 1); leasuithe ar an CFSE (Airteagal 2); agus forálacha eile a bhaineann leis an SEGS a bhunú agus mar a oibreoidh sé, agus ar forálacha iad nach mbeidh mar chuid de théacs na Rialachán Foirne ná de théacs an CFSE (Airteagal 3).

Barúlacha sonracha

Maidir leis na leasuithe ar na Rialacháin Foirne

10. Deirtear san Airteagal 95 nua atá beartaithe go ndéanfaidh an tArdionadaí na cumhachtaí a thugtar don Údarás Ceapacháin a fheidhmiú. Maidir le Cinn na dToscaireachtaí, áfach, feidhmeofar na cumhachtaí a bhaineann le ceapacháin ar bhonn liosta iarrthóirí lenar chomhaontaigh an Coimisiún faoi chuimsiú na gcumhachtaí a thugtar dó faoi na Conarthaí. De ghrá na soiléireachta, molann an Chúirt go mbeadh an téacs sin níos beaichte agus go sonrófaí ann go soiléir cad iad na cumhachtaí, arna dtabhairt don Choimisiún, a bhfuiltear ag tagairt dóibh sa chomhthéacs seo. Ba cheart go sonrófaí freisin cé air a thitfidh an cúram maidir le déanamh an togra le haghaidh liosta iarrthóirí a gcaithfidh an Coimisiún a chomhaontú.

11. Deirtear sa chéad mhír d’Airteagal 96 go nglacfaidh oifigeach de chuid an Choimisiúin atá ag obair i dtoscaireacht de chuid an Aontais treoir ó Cheann na Toscaireachta, go háirithe maidir le cúrsaí eagrúcháin agus riaracháin agus, i gcomhréir le gníomhartha dlí arna nglacadh faoi Airteagal 322 den Chonradh ar Fheidhmiú an Aontais Eorpaigh, maidir le cur chun feidhme bhuiséad an Aontais. De bhrí go mbaineann an fhoráil seo le hoifigigh nach daoine d'fhoireann an SEGS iad, ba chuí tagairt don fhoráil seo a thabhairt isteach in Airteagal 11 de na Rialacháin Foirne, lena rialaítear oibleagáidí oifigigh an Choimisiúin. Sa bhreis air sin, leis an bhfoclaíocht atá faoi láthair ann, d’fhéadfaí a thuiscint leis an bhforáil seo go bhféadfadh cásanna a bheith ann nach mbeadh d’oibleagáid ar oifigeach de chuid an Choimisiúin atá ag obair i gceann de Thoscaireachtaí an Aontais glacadh le treoracha ón gCeann Toscaireachta. Leagtar amach in Airteagal 21a de na Rialacháin Foirne, áfach, nós imeachta soiléir atá le leanúint i gcásanna ina measann oifigeach go bhfuil ordú a fuair sé nó sí mírialta. Tugann an Chúirt dá haire go bhfuil an fhoclaíocht in aithris 4 den togra níos soiléire ina leith seo ná an téacs atá beartaithe d'Airteagal 96, agus go seachnaítear aon doiléire le téacs na haithrise sin.

12. Foráiltear le hAirteagal 98(1), ag tráth nach déanaí ná ón 1 Iúil 2013, go mbreithneoidh an tArdionadaí, nuair a bheidh folúntas á líonadh san SEGS, iarratais ó oifigigh den Chomhairle, den Choimisiún agus den SEGS nó ó fhoireann na seirbhísí taidhleoireachta náisiúnta, ach ní amháin sin breithneofar iarratais freisin ó oifigigh na n-institiúidí eile. Tá a bhfuil beartaithe anseo ag an gCoimisiún, agus a bhfuil tacaíocht aige sa bhrollach den chinneadh ón gComhairle lena mbunaítear eagrúchán agus feidhmiú an SEGS (féach mír 3), ar neamhluí leis na ceanglais a leagtar síos in Airteagal 27(3) den CAE ina sonraítear go mbeidh an SEGS comhdhéanta d'oifigigh ó na rannóga ábhartha d'Ardrúnaíocht na Comhairle agus den Choimisiún mar aon le foireann arna tabhairt ar iasacht ó sheirbhísí taidhleoireachta náisiúnta.

13. Deirtear in Airteagal 98(2) atá beartaithe, nuair a bheidh folúntas á líonadh sa Chomhairle nó sa Choimisiún, go mbreithneoidh an tÚdarás Ceapacháin oifigigh an SEGS a bhí tráth ina n-oifigigh den institiúid lena mbaineann amhail agus gur iarrthóirí inmheánacha iad. De bhrí nach mbaineann an fhoráil seo le SEGS, bheadh sé níos oiriúnaí é a thabhairt isteach faoi Airteagal 29(1)(a) de na Rialacháin Foirne.

14. Deirtear in Airteagal 99(1) atá beartaithe, go bhfeidhmeoidh Bord Araíonachta an Choimisiúin mar Bhord Araíonachta don SEGS freisin, mura rud é go gcinneann an tArdionadaí Bord Araíonachta ar leith don SEGS a bhunú. Má táthar leis an dara rogha díobh sin a dhéanamh, ba cheart é a úsáid go dea-aitheantach d’fhonn aon dhúbailt neamhriachtanach de chúraimí, d’fheidhmeanna agus d’acmhainní a sheachaint. Chomh maith leis sin, tugann an Chúirt ar aird na leasuithe atá beartaithe don Rialachán Airgeadais (6) lena bhforáiltear, go mbeidh Cinn na dToscaireachtaí, agus iad ag gníomhú mar oifigigh údarúcháin fhotharmligthe ón gCoimisiún, faoi réir na ndualgas, na n-oibleagáidí agus na cuntasachta céanna le hoifigeach údarúcháin fotharmligthe ar bith eile ón gCoimisiún agus go ndéanfaidh siad tagairt don Choimisiún i gcáil a n-institiúide. Chaithfí na forálacha sin a chur san áireamh agus raon feidhme inniúlachtaí Bhord Araíonachta ar leith don SEGS á cheapadh.

Maidir leis na leasuithe ar Choinníollacha Fostaíochta Sheirbhísigh Eile an Aontais

15. Leagtar síos in Airteagal CFSE na forálacha do thréimhse fostaíochta na gcatagóirí éagsúla den fhoireann shealadach. Ar mhaithe leis an gcomhleanúnachas, ba chuí a áireamh san airteagal seo na forálacha sainiúla a bhaineann leis an bhfoireann atá ar iasacht ó sheirbhísí taidhleoireachta náisiúnta agus atá fostaithe chun post buan san SEGS a líonadh go sealadach seachas na forálacha sin a thabhairt isteach san airteagal nua atá beartaithe, Airteagal 50b(2).

16. Leis an Airteagal 50c(1) nua atá beartaithe, ceadaítear foireann atá ar iasacht ó sheirbhísí taidhleoireachta náisiúnta chun post buan san SEGS a líonadh go sealadach a ligean ar iasacht arís lasmuigh den SEGS faoi na coinníollacha céanna is infheidhme d’oifigeach bunaithe, chomh fada agus nach ndéantar an tréimhse iasachta sin a fhadú thar théarma an chonartha. Agus iasachtaí den sórt sin á gcur i ngníomh, d'fhéadfadh sé gurb éard a bheadh mar thoradh orthu go mbeadh cásanna ann ina mbeadh daoine den fhoireann ag fágáil an SEGS achar gairid tar éis dóibh a bheith ligthe ar iasacht chuige. Ní léir don Chúirt go bhfuil gá le foráil den sórt sin nach dtéann chun leasa fheidhmiú rianúil an SEGS agus go bhféadfadh socruithe liopasta, nach mbeadh trédhearcach a bheidh mar thoradh air.

17. San Airteagal 50c(3) nua atá beartaithe, foráiltear do chead a thabhairt do dhaoine den fhoireann shealadach a thagann ó na seirbhísí taidhleoireachta náisiúnta coinneáil orthu ag obair go mbeidh siad 67 mbliana d’aois. Tugann an Chúirt dá haire go mbeadh forálacha den sórt sin a thabhairt isteach, ar forálacha iad a mbeadh feidhm acu leis an bhfoireann shealadach atá ag obair sa SEGS agus nach mbeadh infheidhme d'fhoireann eile shealadach, ar neamhluí le prionsabal na córa comhionainne don fhoireann go léir sa chatagóir chéanna (7).

18. Foráiltear leis an bhfoclaíocht nua atá beartaithe d'Airteagal 121, chomh maith leis na freagrachtaí as na ranníocaíochtaí slándála sóisialta faoi na rialacháin atá i bhfeidhm san áit fostaíochta a chomhlíonadh, go bhféadfar córas slándála sóisialta a bheadh uathrialach nó forlíontach a chur ar bun in imthosca sainiúla. Tugann an Chúirt dá haire, gur cheart go mbeadh an fhoráil seo ina bhunús dlí lena cheangal go mbeadh rialacha cinntitheacha ann d’oibriú córais slándála sóisialta a bheadh uathrialach nó forlíontach. Ba cheart go ndíreodh an fhoráil seo freisin ar fhreagracht na nInstitiúidí i leith chosaint shócmhainní an chiste agus i leith an tsochair ar na sócmhainní sin, agus a bhfreagracht i leith forálacha mionsonraithe do shocraíochtaí chearta foirne a shainmhíniú (8).

Maidir leis na forálacha eile a bhaineann leis an SEGS

19. In Airteagal 3 den togra, tá na forálacha eile a bhaineann leis an SEGS a chur ar bun agus a bhaineann le hoibriú an SEGS, go sonrach foráil a thabharfadh cead don Ardiondaí tosaíocht a thabhairt d’ionadaithe ó sheirbhísí taidhleoireachta náisiúnta na mBallstát d'fhonn ionadaíocht leormhaith a ráthú. Ní chuirfear na forálacha sin isteach i dtéacs na Rialachán Foirne, arna leasú, ná i dtéacs an CFSE, arna leasú, sa riocht ina bhfuil siad faoi láthair. Níl sé seo ag luí le cuspóir an togra, eadhon na Rialacháin Foirne agus an CFSE a leasú. Ar mhaithe leis an tsoiléireacht agus ar mhaithe leis an deimhnitheacht dhlíthiúil, ba cheart na forálacha go léir a leagan amach i gcorp an téacs sna Rialacháin Foirne agus sa CFSE leasaithe, nó sna hiarscríbhinní a ghabhann leo.

Ghlac Seomra IV, faoi cheannaireacht an Uasail Igors LUDBORŽS, Comhalta den Chúirt Iniúchóirí, an Tuairim seo i Lucsamburg ag an gcruinniú a bhí aige an 28 Meán Fómhair 2010. Thar ceann na Cúirte Iniúchóirí Vítor Manuel da SILVA CALDEIRA An tUachtarán

(1) COIM(2010) 309 leagan críochnaitheach, an 9 Meitheamh 2010.

(2) Déanfar an Rialachán Airgeadais a oiriúnú freisin do riachtanais shainiúla an SEGS. Féach ina leith sin Tuairim Uimh. 4/2010 ón gCúirt (IO C 145, 3.6.2010, lch. 4).

(3) Cinneadh 2010/427/AE ón gComhairle (IO L 201, 3.8.2010, lch. 30).

(4) Cinneadh 2010/427/AE ón gComhairle, aithris 11.

(5) Tuairim 4/2010, mír 7 (IO C 145, 3.6.2010, lch. 5).

(6) Féach COIM(2010) 85 leagan críochnaitheach an 24.3.2010, Airteagal 1 (6) agus (8) den rialachán leasaitheach atá beartaithe.

(7) A mhéad a bhaineann le hoifigigh, tugtar cead dóibh leis na Rialacháin Foirne reatha leanúint ag obair, ar bhonn eisceachtúil, go dtí go slánaíonn siad 67 mbliana d'aois.

(8) Féach Tuarascáil Bhliaintúil na Cúirte maidir leis an mbliain airgeadais 2008, mír 11.13 (IO C 269, 10.11.2009, lch. 219).